હવે એ જોઈએ કે ગત એક વર્ષમાં અચાનક એવું તો શું બન્યું કે ભારતે એક નહીં, બે નહીં પરંતુ 30 સ્થાનોની છલાંગ વર્લ્ડ બેન્કના રેન્કિંગમાં લગાવી? જેમ દરેક સારી અથવાતો ખરાબ ઘટના ઘટવા પાછળ સારા અને ખરાબ પરિબળો વધુ કે ઓછા પ્રમાણમાં હોય છે તેમ ભારતના તાજેતરના દેખાવ પાછળ પણ તે પ્રકારના સારા-નરસા પરિબળો જવાબદાર છે. વર્લ્ડ બેન્કે ભારતના બે મુખ્ય શહેરો દિલ્હી અને મુંબઈમાં વ્યાપાર કરતા વ્યાપારીઓ, ઉદ્યોગપતિઓ તેમજ અર્થશાસ્ત્રીઓ અને ચાર્ટર્ડ એકાઉન્ટન્ટ્સનો દેશમાં વ્યાપાર કરવો કેટલો સરળ છે એ જાણવા અંગે એક સરવે કર્યો હતો. આ સરવે બાદ વર્લ્ડ બેન્કે ભારતનું રેન્કિંગ સુધાર્યું છે. ચાલો જોઈએ કે વર્લ્ડ બેન્કના આ સરવે અનુસાર કયા એવા પરિબળો છે જેણે આ રેન્કિંગ સુધારોવામાં મદદ કરી અને કયા એવા પરિબળો છે જેમાં હજી પણ સુધારાને અવકાશ છે.